Xander dán gevonnisXander Bylsma Maandag in die hof. (Foto: Tania Heyns/Maroela Media) Xander Bylsma sal in Mei vanjaar gevonnis word. Conrad Bester, Bylsma se prokureur, het aan Maroela Media gesê vonnisoplegging is Dinsdag in die hooggeregshof in Mmabatho in Noordwes vir 18 tot 20 Mei op die hofrol geplaas. Die saak is tot dán uitgestel. Dit volg nadat Bylsma (20) Maandag skuldig bevind is aan die moord op sy voormalige vriendin Sharnelle Hough (17) en haar boesemvriendin Marna Engelbrecht (16). Hough en Engelbrecht is gedurende die nag van 25 en 26 Mei 2018 in die hoërskoolkoshuis op Stella vermoor. Hough se liggaam is die oggend van 26 Mei aangetref waar sy met ’n tou om die nek aan ’n trapreling gehang het. Engelbrecht se liggaam is in ’n badkamer met ’n handsaklus om haar nek aangetref. “Die bewyse vertel ’n verhaal van gemengde gevoelens, jaloesie, teleurstelling en wraak,” het regter Ronald Hendricks gedurende sy uitspraak gesê. Lt.genl. Sello Kwena, polisiehoof in Noordwes, het intussen die uitspraak verwelkom. Lees alle berigte oor die saak op Maroela Media hier.